Diari Oficial de la Generalitat Valenciana


Sumari del DOGV 4782, del 24-06-2004 (2004/6356)

RESOLUCIÓ de 3 de juny de 2004, del director general de Gestió del Medi Natural de la Conselleria de Territori i Habitatge, per què s'ordena la part dispositiva de les declaracions d'impacte ambiental.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4782

Data del DOGV
:   24-06-2004

Secció del DOGV
:   V. ALTRES ANUNCIS - E) MEDI AMBIENT

Número del document
:   2004/6356


Data del document
:   03-06-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Monforte del Cid
    * impacte ambiental
    * vigilància del medi ambient

RESOLUCIÓ de 3 de juny de 2004, del director general de Gestió del Medi Natural de la Conselleria de Territori i Habitatge, per què s'ordena la part dispositiva de les declaracions d'impacte ambiental. [2004/M6356]
  
Els articles 4.3 i 22 del Reial Decret Legislatiu 1.302/1986, de 28 de juny, d'Avaluació d'Impacte Ambiental i del Reial Decret 1.131/1988, de 30 de setembre, pel qual s'aprova el reglament per a l'execució de l'anterior decret, respectivament, establixen l'obligatorietat de fer públiques les declaracions d'impacte ambiental
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana, d'Impacte Ambiental, i del seu reglament, aprovat per Decret 162/1990, respectivament, establixen l'obligatorietat de fer públiques les declaracions d'impacte ambiental, i en particular, de publicar estes declaracions en el Diari Oficial de la Generalitat Valenciana.
  
En virtut d'això, he resolt:
  
Article únic
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 633/99-AIA, que segons el reglament aprovat per Decret 162/1990 estableix l'obligatorietat de publicar-les.
  
València, 3 de juny de 2004.- El director general de Gestió del Medi Natural: Javier Gómez Martín.
  
Declaració d'impacte ambiental
  
Vist l'expedient 633/99-AIA referent al projecte de pla parcial del sector UBZ-1 (actuació industrial Walaig) que afecta el terme municipal de Monforte del Cid (Vinalopó Mitjà), el promotor del qual és el mateix ajuntament, sobre la base de les següents consideracions:
  
Consideracions prèvies
  
Objecte del projecte.
  
L'Ajuntament de Monforte del Cid pretén, amb el present pla parcial, desenvolupar per mitjà d'ordenació detallada del sector Walaig, les normes subsidiàries del planejament municipal vigent, per tal d'aconseguir ordenar el territori per a consolidar les indústries actualment instal·lades i afavorir l'establiment d'altres noves.
  
Enquadrament territorial.
  
L'actuació es localitza en el mapa general a escala 1:50.000, full d'Elda número 28-34 (871). El sòl objecte del present pla parcial està situat al terme municipal de Monforte del Cid, al nord-est del nucli urbà, en la zona coneguda com Walaig, amb perímetre irregular que ocupa una superfície de 1.532.045,22 m2, els límits naturals del qual són els següents:
  
Pel nord-oest, la carretera local A-233 a Agost.
  
Pel nord-est, el barranc del Tollo, la rambla d'Orito i sòl no urbanitzable.
  
Pel sud-est, amb finques en sòl no urbanitzable.
  
Pel sud-oest, amb l'autovia de Llevant, CN-330 Alacant-Madrid.
  
Característiques naturals del territori.
  
La zona d'estudi presenta una morfologia plana des del límit sud-est fins a la rambla d'Orito, a partir de la qual comença a elevar-se fins a arribar a la carretera d'Agost en el punt en què travessa l'autovia. A partir d'ací segueix elevant-se en direcció a Agost i segueix la carretera fins que aquesta ix del sector en sentit nord-est.
  
Geològicament, el sòl sobre el qual s'assenta l'actuació està format per terrenys del terciari i del quaternari. Els del terciari formen una franja allargada vorejant la carretera d'Agost amb sòl d'arenós calcari a microconglomerat. Els del quaternari, que els formen la resta del sector, són sòls formats per glacis cobert i encrostrat, pel centre del qual discorre la rambla d'Orito.
  
L'aqüífer sobre el qual s'assenta el sector és vulnerable davant de la contaminació per porositat.
  
Pel que fa a la vegetació i a la fauna, l'àrea es troba totalment antropitzada per amplis espais destinats al cultiu de raïm característic del Vinalopó Mitjà. La vegetació silvestre és extremadament pobre, amb molt escassos exemplars de port arbori i en camps abandonats o en guaret apareixen plantes de tipus arbustiu. Entre la fauna existent no cal indicar la presència d'individus catalogats com d'especial interés que s'assenten sobre hàbitats molt transformats i amb un nivell d'exigència ambiental mínim.
  
Anàlisi de l'estudi d'impacte ambiental.
  
L'estudi d'impacte ambiental referit al pla parcial del sector UBZ-1 (actuació industrial Walaig) a Monforte del Cid, recull el contingut mínim exigit en els articles sisé i seté del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.
  
Com també, s'han tractat amb profunditat els aspectes que en la declaració d'impacte ambiental de les normes subsidiàries de 29 de maig de 1991, s'especificaven respecte al sector que pretén desenvolupar-se. El primer punt l'apartat primer de la declaració mencionada, expressa textualment: Els plans parcials dels sòls urbanitzables 1, 4, 6 i 8 estaran sotmesos a avaluació d'impacte ambiental mitjançant les quals s'estudiarà especialment la xarxa de drenatge, es delimitaran els llits i zones inundables i s'estudiaran les repercussions de la urbanització en l'erosió i en l'escorriment aigües avall. No computaran a efectes urbanístics les superfícies que es delimiten com a llit.
  
El contingut bàsic de l'estudi que s'ha presentat comprén, en primer lloc, aspectes generals que inclouen objectius de l'estudi, situació geogràfica, marc legal i viabilitat de l'actuació, en segon lloc, una descripció del medi natural que inclou climatologia, geologia, morfologia, condicions geotècniques i riscos geològics, vegetació i fauna, en tercer lloc s'han identificat cinc unitats geoambientals de cada una de les quals es defineix la ubicació i límits, relleu, litologia i sòls, usos actuals, condicions geotècniques i riscos naturals i ús previst.
  
L'apartat quart, d'impactes ambientals, identifica, descriu i valora els possibles impactes que són susceptibles de sofrir els factors del medi físic i socioeconòmic. L'apartat cinqué proposa les mesures correctores i un pla de seguiment, acabant amb un resum i conclusions de l'estudi.
  
Entre les accions generadores d'impacte enunciades, després de l'anàlisi es pot indicar el següent:
  
L'impacte ambiental sobre el consum de l'aigua no ha sigut considerat en l'estudi, mentre que en el pla parcial s'ha estimat el consum total com a conseqüència del desenvolupament del sector industrial en 5.249 m3/dia aproximadament. S'indica en el pla parcial que l'actuació podrà ser abastada d'aigua potable des de la xarxa municipal que discorre pròxima al límit nord del sector. Amb aquesta afirmació no s'està justificant tindre les necessitats hídriques del nou sector cobertes, amb aquest fi s'ha de sol·licitar un certificat a l'empresa gestora del subministrament d'aigua en el qual es confirme tindre capacitat d'abastament per a les noves necessitats previstes. Com també, s'exigirà que les aigües destinades al consum humà complisquen les característiques que exigeix la reglamentació tècnicosanitària per a l'abastament i control de les aigües potables de consum públic (Reial Decret 1.138/1990, de 14 de setembre).
  
L'impacte ambiental sobre les aigües subterrànies és susceptible de produir-se i és molt vulnerable a la contaminació, pels riscos d'abocaments d'aigües contaminades i residus. L'estudi afirma que no es produiran eixos impactes, ja que es preveu un sistema de sanejament que conduirà les aigües residuals a la depuradora de Monforte del Cid amb depuració prèvia, si esta fóra necessària a causa de l'específica qualitat de les aigües de cada indústria. No obstant això, sense un certificat de l'entitat gestora de la depuradora que indique que disposa de capacitat per al tractament de les aigües residuals procedents del polígon industrial, no queda solucionat el problema d'aquestes i tampoc el de la contaminació d'aqüífers.
  
Els impactes sobre el sòl, considerats en l'estudi, conseqüència de residus sòlids urbans, inerts i industrials, són inexistents complint estrictament la legislació en temes de residus. Açò és obvi i no justifica l'adequat tractament del problema.
  
S'han considerat els impactes que produirien les empreses previsibles d'instal·lació en el sector, com ara centres de manipulació hortofructícola i plantes de preparació de marbres i granits. Ambdós són empreses que utilitzen en el seu procés de producció grans quantitats d'aigua que posteriorment aboquen a la xarxa de sanejament, per això s'agreuja més el problema d'assegurar que eixos abocaments siguen gestionats per la depuradora municipal o una específica per al sector. Les plantes per a la preparació de marbres i granits hauran de gestionar els seus residus sòlids inerts a través d'empresa autoritzada, evitant els abocaments incontrolats.
  
Els impactes produïts pel risc d'erosió i inundabilitat de la zona, són molt reduïts, segons s'analitza i es justifica en l'estudi. També es proposen mesures correctores segons les recomanacions del Servei de Protecció Civil.
  
No es realitza un programa de vigilància ambiental, sinó que es descriu un pla de seguiment, en el qual no s'indica com realitzar la vigilància ambiental, ni quins indicadors poden ser capaços de detectar possibles impactes.
  
Tramitació administrativa.
  
L'Ajuntament de Monforte del Cid va remetre amb data 25 d'octubre de 1999 un exemplar de l'estudi d'impacte ambiental, documentació tècnica, certificat d'aprovació provisional i certificat relatiu a la informació pública de l'estudi d'impacte ambiental i pla parcial del sector UBZ-1.
  
Segons certificat expedit pel secretari de l'ajuntament l'edicte d'informació pública corresponent a l'estudi d'impacte ambiental va aparéixer en el Diari Oficial de la Generalitat Valenciana número 2.848, de 15 d'octubre de 1996, i en el diari Información de 4 d'octubre de 1996.
  
Anàlisi de les al·legacions de caràcter ambiental.
  
El secretari de l'Ajuntament de Monforte del Cid certifica respecte a l'estudi d'impacte ambiental del pla parcial del sector UBZ-1 (actuació industrial Walaig), no haver presentat cap al·legació.
  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament.
  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.
  
Atés que l'article 5 del Decret 162/1990, del 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, d'Impacte Ambiental, atribueix la competència a l'òrgan ambiental, per a la declaració d'impacte ambiental dels projectes a què s'aplique aquesta llei.
  
Atés que el Reglament Orgànic i Funcional de la Conselleria de Medi Ambient, aprovat per mitjà de Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència per a la tramitació i la formulació de la declaració d'impacte ambiental.
  
Fent ús de les facultats que tinc legalment atribuïdes, resolc:
  
Primer
  
Formular amb caràcter favorable, al sol efecte ambiental i sense perjudici de la prèvia obtenció de les autoritzacions sectorials que li siguen d'aplicació, la declaració d'impacte ambiental del pla parcial del sector UBZ-1 (actuació industrial Walaig) al terme municipal de Monforte del Cid (Vinalopó Mitjà), el promotor del qual és el mateix ajuntament, sempre que aquest es desenvolupe d'acord amb el que estableix la documentació presentada i en l'apartat segon de la present resolució.
  
Segon
  
Se supedita l'execució de l'esmentat projecte al compliment dels següents condicionants:
  
1. Respecte a la capacitat de depuració i normativa per a la correcta gestió de les aigües residuals generades en el polígon industrial es tindran en compte els següents punts:
  
1.1. En qualsevol cas, l'ordenança d'abocament a la xarxa municipal de clavegueram, que serà d'aplicació en tot l'àmbit del terme municipal, s'ajustarà al que preveu el model elaborat a l'efecte conjuntament per l'entitat de sanejament de la Generalitat Valenciana i la Federació Valenciana de Municipis i Províncies.
  
L'incompliment en els límits establerts en les ordenances obligarà a cada una de les activitats a l'establiment dels tractaments previs necessaris per a l'admissió de les aigües residuals generades a la xarxa municipal de clavegueram.
  
1.2. El desenvolupament del sòl urbanitzable d'ús industrial quedarà supeditat a l'acceptació de l'òrgan gestor de l'estació depuradora d'aigües residuals de l'admissió per a tractament de l'increment de volums.
  
En el cas que no fóra possible el tractament en les instal·lacions que el pla parcial preveu, haurà de dotar-se al sector del seu propi sistema de depuració.
  
2. Es garantirà l'adequada gestió dels distints tipus de residus en tot l'àmbit del polígon industrial i en especial pel que fa a les empreses productores de residus tòxics i perillosos.
  
En aquest sentit l'ajuntament en previsió de la instal·lació d'indústries productores, en el seu procés de producció de residus tòxics i perillosos, i atés que els residus d'aquest caràcter han de ser evacuats i tractats per empresa gestora especialitzada, requerirà per a la concessió de la llicència d'activitat de les esmentades empreses, depenent de la massa anual generada, l'autorització de productor de residus tòxics i perillosos o la inscripció en el Registre de Xicotets Productors de Residus Tòxics i Perillosos.
  
3. Respecte al subministrament d'aigua, s'haurà de documentar la disponibilitat i qualitat d'aigua potable per a satisfer les necessitats hídriques previstes per al desenvolupament del polígon.
  
4. El nivell de soroll admissible estarà conforme amb el model d'ordenança municipal sobre la prevenció de la contaminació acústica (protecció contra sorolls i vibracions) elaborat a l'efecte conjuntament per la Conselleria de Medi Ambient i la Federació Valenciana de Municipis i Províncies, no s'estima acceptable l'article 57 de les ordenances del pla parcial de l'actuació industrial Walaig.
  
5. Aquestes condicions hauran de ser inexcusablement tingudes en compte per l'ajuntament abans de la concessió a cada indústria de la corresponent llicència d'activitat.
  
Tercer
  
Notificar a les persones interessades que contra la present resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret estimen pertinents.
  
Quart
  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'execució de la Llei 2/1989, de 3 de març, d'Impacte Ambiental.